**Tracee Ellis Ross** (syntyjään **Tracee Joy Silberstein**, s. 29. lokakuuta 1972 Los Angeles, Kalifornia) on yhdysvaltalainen näyttelijä. Hän on laulaja Diana Rossin ja musiikkimanageri Robert Ellis Silbersteinin tytär.

Ura
---

Ross opiskeli näyttelemistä Brownin yliopistossa ja suoritti bachelor-tutkinnon vuonna 1994. Hän teki ensimmäisen elokuvaroolinsa vuonna 1996 ilmestyneessä elokuvassa *Far Harbor*. Paitsi näyttelijänä, hän työskenteli uransa alussa myös mallina, lehtien Mirabella ja New York muotitoimittajana ja vuonna 1997 Lifetime-kanavan *The Dish* -ohjelman juontajana.

Rossin ura näyttelijänä lähti nousuun tilannekomediasarjan *Girlfriends* myötä. Hän näytteli Joan Claytonia UPN:n ja sittemmin The CW:n esittämässä sarjassa sen kaikilla kahdeksalla kaudella, vuodesta 2000 vuoteen 2008. Hänet palkittiin roolista kahdesti NAACP:n Image Awardilla, vuosina 2007 ja 2009 (sarjassa paras naispääosa komediasarjassa), ja kerran BET:n Comedy Awardilla, vuonna 2005 (niin ikään sarjassa paras naispääosa komediasarjassa).

*Girlfriendsin* jälkeen Ross näytteli muun muassa Gloria Parkesia muutamassa *C.S.I.*-sarjan (*CSI: Crime Scene Investigation*) jaksossa vuonna 2011 ja toista päähenkilöä Carla Reediä BET:n tilannekomediasarjan *Reed Between the Lines* ensimmäisellä kaudella samana vuonna. Hänet palkittiin jälkimmäisestä roolista uransa kolmannella NAACP:n Image Awardilla vuonna 2012. *Reed Between the Linesin* jälkeen Ross oli mukana NBC:n *Bad Girlsin* (uusintaversio samannimisestä brittisarjasta) pilottijaksossa, mutta sarjaa ei tehty lopulta pilottia enempää.

Vuodesta 2014 Ross on näytellyt lääkäri Rainbow Johnsonia, nelilapsisen perheen äitiä, ABC:n tilannekomediasarjassa *Black-ish*. Hänet on palkittu roolista muun muassa Golden Globella vuonna 2017 (sarjassa paras naispääosa musikaali- tai komediasarjassa) ja neljällä NAACP:n Image Awardilla vuosina 2015–2018. Hän on ollut ehdolla myös Primetime Emmy -palkinnon saajaksi.

Elokuvien ja televisiosarjojen lisäksi Ross on esiintynyt myös mainoksissa ja musiikkivideoilla (Kanye Westin "The New Workout Plan" 2004 ja "Touch the Sky" 2006 sekä Draken "Nice for What" 2018).

Lähteet
-------

1. 1 2 3 4 5 6  Tracee Ellis Ross Biography *Biography.com*. Viitattu 11.4.2018. (englanniksi)
2. 1 2  Main Ingredient *People.com*.  10.2.1997. Viitattu 11.4.2018. (englanniksi)
3. ↑  After 8 years, ‘Girlfriends’ comes to an end *Today.com*.  15.2.2008. Viitattu 11.4.2018. (englanniksi)
4. ↑  Trongo, Rachel: ‘CSI’ Gets A Visit From Langston’s Ex-Wife *CSI Files*.  2.2.2011. Viitattu 11.4.2018. (englanniksi)
5. ↑  BET Wins Three NAACP Image Awards *BET.com*.  17.2.2012. Viitattu 11.4.2018. (englanniksi)
6. ↑  Braxton, Greg: Tracee Ellis Ross departs BET's 'Reed Between the Lines' *Los Angeles Times*.  17.8.2012. Viitattu 11.4.2018. (englanniksi)
7. ↑  Stedman Alex: Tracee Ellis Ross Dedicates Golden Globes Win to Women of Color *Variety*.  8.1.2017. Viitattu 11.4.2018. (englanniksi)
8. ↑  Sheehan, Paul: 2018 NAACP Image Awards winners: ‘Girls Trip’ pulls off upset over ‘Get Out,’ ‘black-ish’ sweeps *Gold Derby*.  16.1.2018. Viitattu 11.4.2018. (englanniksi)
9. ↑  Kelley, Sonaiya: 'Lightweight' Tracee Ellis Ross might sip a cocktail tonight to celebrate her second Emmy nod *Los Angeles Times*.  13.7.2017. Viitattu 11.4.2018. (englanniksi)
10. ↑  Fernandez, Alexia: Drake Releases New Single with Olivia Wilde, Yara Shahidi & More of Hollywood's Leading Ladies *People.com*.  7.4.2018. Viitattu 11.4.2018. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Yhdysvallat

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei

 |

 |